विरिष्टाधान ब्रह्मा का एक और कर्त्तव्य है। विरिष्ट का सम्बन्ध अकुशल अथवा दुश्चरित्र अथवा ब्रह्मचर्य व्रत को भंग करने वाले ऋत्विजों के कारण यज्ञ में अथवा यजमान की फल–प्राप्ति में उत्पन्न बाधाओं से है जिसका परिहार ब्रह्मा अग्नि को प्रज्वलित एवं शान्त्युदक को तैयार करके उसके तीन आचमन एवं यजमान तथा यज्ञवस्तु के प्रोक्षण से करता है। इसलिए यह विधि यज्ञ का विरिष्टसंधान कहलाती है जिससे बाधाओं का निवारण और यज्ञ का प्रयोजन सफल होता है। स्पष्ट है कि शान्त्युदक भी आथर्वण विधि में महत्त्वपूर्ण है। अग्न्याधेय के अवसर पर आहवनीयायतन में अग्नि की स्थापना के पूर्व समूची सामग्री पर अश्व का दाहिना पैर अंकित करने का विधान है जिससे अग्न्याधेय सम्पन्न होता था। इस शान्त्युदक को तैयार करने में आथर्वण एवं आङ्गिरस इन दोनों औषधियों के यजमान द्वारा समावेश की बात प्रस्तुत वैतान सूत्र में कौशिक सूत्र से ही अनूदित की गई।